কাকে দায়ী করবো ৪২ জনের অকাল মৃত্যুতে? কজন ড্রাইভারকে? ত্রুটিযুক্ত যানবাহনকে? অনুন্নত ও অপরিকল্পিত রাস্তাঘাটকে? মনুষ্য জীবনকে যারা সৃষ্টিকর্তার দাবার ঘুঁটি হিসাবে বিবেচনা করেন তাদের জন্যে ব্যাপারটার হজম করা খুব সোজা, আল্লার মাল আল্লা নিয়ে গেছে। অথবা, বিএনপি নেতা নাজমুল হুদার ভাষায়, ড্রাইভার আর যাত্রীরা নিজেদের ভেতর মৃত্যু মৃত্যু খেলা  করে সরকারের পরিবার পরিকল্পনা কার্যক্রমে অবদান রেখেছে। কথার মারপ্যাঁচে অনেক কথাই বলা যায়, দুঃখজনক বাস্তবতা হল, সপরিবার ঈদের আনন্দ করতে গিয়ে প্রাণ হারিয়েছে আমার আপনার মতই কজন। এদের কেউ হয়ত ব্লগ লেখে নি, ইন্টারনেট ব্যবহার করেনি। এদের মৃত্যু নিয়ে তাই ভার্চুয়াল দুনিয়ায় আহাজারি হয়না। এসব মৃত্যু নীরবে নিঃশব্দে ঠাঁই নেয় ক্ষমতাসীন রাজনীতির ব্যর্থতার তালিকায়। দেশে যোগাযোগ মন্ত্রনালয় নামের বিশাল একটা প্রতিষ্ঠান আছে। আছে এর হাজার হাজার কর্মকর্তা কর্মচারী। এদের খরচ যোগাতে বছরে ব্যয় করতে হয় কোটি কোটি টাকা। মন্ত্রী,  উপমন্ত্রী, প্রতিমন্ত্রী আর উপদেষ্টা নিয়ে বিশাল এক রাজত্ব আছে সরকার প্রধানের। এবং সবটাই যোগাযোগের নামে। হোক তা রাজপথ, হাইওয়ে, অলিগলি অথবা হাট, মাঠ আর ঘাট, যোগাযোগের কারণে বাংলাদেশের কোথাও কেউ প্রাণ হারালে তার সবটুকু দায়দায়িত্ব বর্তাবে যোগাযোগ মন্ত্রনালয়ের উপর। রাজনৈতিক মৃত্যু হতে ফায়দা লোটার জন্যে মন্ত্রী এমপিরা অন্তত লাশ দেখতে যান, নিহতের আত্মীয়দের হাতে নগদ কিছু ধরিয়ে দেন। যেহেতু ঈদের মৃত্যুর কোন রাজনৈতিক পরিচয় নেই, তাই এ নিয়ে মাথা ব্যথা নেই স্থানীয় জনপ্রতিনিধিদের, মন্ত্রীর, প্রতিমন্ত্রীর, উপদেষ্টার, অথবা খোদ  প্রধানমন্ত্রীর। দেশে আইন থাকলে আইনের প্রয়োগ থাকতে হয়, মন্ত্রী থাকলে মন্ত্রিত্ব থাকতে হয়, প্রধানমন্ত্রী থাকলে দায়দায়িত্ব নিতে হয়। ক্ষমতার রঙমহলে বসে পিতা আর স্বামী নামের কীর্তন গাওয়ার নাম দেশ শাসন হতে পারে না। দেশ শাসন করার জন্যে চাই যোগ্যতা, মেধা আর দায়বদ্ধতা। এর কোনটা নিয়ে দেশ শাসন করছেন বর্তমান অথবা অতীতের প্রধানমন্ত্রীরা?